text: Varde fik ingenting - borgmester satser på forsvarsforliget
  17 januar 2018 kl. 13.15
  Varde fik ingen nye statslige arbejdspladser til kommunen, men håber på gevinst i forsvarsforliget.
  
  Borgmester i Varde, Erik Buhl (V), er en noget skuffet mand ovenpå regeringens forbigåelse af hans kommune i fordelingen af statslige arbejdspladser til provinsen. Kommunen havde sat næsen op efter at få VisitDenmark til kommunen, men fik ingenting.
  - Nu fik vi desværre ingen mandarin i vores turban, men vi håber på i forbindelse med forsvarsforliget at få en stor appelsin i vores turban, siger Erik Buhl, borgmester i Varde, til TV SYD.
  Erik Buhl (V), borgmester Varde: "Nu fik vi desværre ingen mandarin i vores turban, men vi håber på i forbindelse med forsvarsforliget at få en stor appelsin i vores turban."
  I forvejen er der knapt 1.600 statslige arbejdspladser i Varde Kommune, hvoraf de ca. 1.400 af dem er beskæftiget under forsvarsministeriet - primært ved Varde Kaserne. Det placerede før dagens melding om udflytning Varde på en 27. plads over alle danske kommuner.
  Regeringen regner med at oprette 600 arbejdspladser uden for København i forbindelse med forsvarsforliget, der snart skal indgås.
  
  
  